CELEX: 62021CN0559
Language: ro
Date: 2021-09-08 00:00:00
Title: Cauza C-559/21 P: Recurs introdus la 8 septembrie 2021 de Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV, Wacker Chemie AG împotriva Hotărârii Tribunalului (Camera a opta extinsă) din 30 iunie 2021 în cauza T-519/18, Global Silicones Council și alții/ECHA

15.11.2021   
            
            
               RO
            
            
               Jurnalul Oficial al Uniunii Europene
            
            
               C 462/29
            
         
      Recurs introdus la 8 septembrie 2021 de Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV, Wacker Chemie AG împotriva Hotărârii Tribunalului (Camera a opta extinsă) din 30 iunie 2021 în cauza T-519/18, Global Silicones Council și alții/ECHA
      (Cauza C-559/21 P)
      (2021/C 462/34)
      Limba de procedură: engleza
      
         Părțile
      
      
         Recurente: Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV, Wacker Chemie AG (reprezentanți: R. Cana, avocat, E. Mullier, avocată, Z. Romata, Solicitor)
      
         Celelalte părți din procedură: American Chemistry Council, Inc. (ACC), Agenția Europeană pentru Produse Chimice, Republica Federală Germania, Comisia Europeană
      
         Concluziile recurentelor
      
      Recurentele solicită Curții:
      
                  —
               
               
                  Anularea Hotărârii Tribunalului în cauza T-519/18;
               
            
                  —
               
               
                  anularea deciziei atacate (1);
               
            
                  —
               
               
                  în subsidiar, trimiterea cauzei la Tribunal spre rejudecare, pentru a se pronunța cu privire la cererea în anulare, formulată de recurente;
               
            
                  —
               
               
                  obligarea intimatei la plata cheltuielilor de judecată efectuate în prezenta procedură, inclusiv a cheltuielilor de judecată efectuate în procedurile din fața Tribunalului, și pe cele ale intervenientelor.
               
            
         Motivele și principalele argumente
      
      În susținerea recursului, recurentele invocă următoarele motive:
      În primul rând, Tribunalul a săvârșit o eroare de drept și a interpretat în mod eronat Anexa XIII la Regulamentul REACH (2) și Regulamentul nr. 253/2011 al Comisiei (3) atunci când a considerat că datele privind factorul de bioconcentrare sunt „prioritare” sau au o „valoare probantă mai mare” decât alte informații utilizate pentru evaluarea proprietății B/vB (bioacumulativ sau foarte bioacumulativ) și că pârâta nu a săvârșit o eroare vădită de apreciere atunci când a considerat că valorile BCF au valoare probantă mai mare.
      În al doilea rând, Tribunalul a săvârșit o eroare de drept și a interpretat în mod eronat Anexa XIII la Regulamentul REACH, atunci când a statuat că pârâta nu a săvârșit o eroare evidentă prin neluarea în considerare a relevanței caracterului hibrid al D4, D5 și D6, și a denaturat motivele formulate de reclamante și probele invocate în acest context, încălcând dreptul reclamantelor de a fi ascultate.
      În al treilea rând, Tribunalul a săvârșit o eroare de drept și a interpretat în mod eronat Anexa XIII la Regulamentul REACH, atunci când a statuat că pârâta nu a săvârșit o eroare evidentă prin neluarea în considerare a datelor obținute în condiții relevante, și a denaturat motivele formulate de reclamante și probele invocate în acest context, încălcând dreptul reclamantelor de a fi ascultate.
      În al patrulea rând, Tribunalul a săvârșit o eroare de drept în aprecierea probelor și a denaturat probele care i-au fost prezentate.
      
         (1)  – Decizia ECHA din 27 iunie 2018 de înscriere a substanțelor octametilciclotetrasiloxan (D4), decametilciclopentasiloxan (D5) şi dodecametilciclohexasiloxan (D6) pe lista substanțelor identificate în vederea includerii la termen în anexa XIV la Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO 2006, L 396, p. 1, rectificare în JO 2007, L 136, p. 3).
      
      
         (2)  – Regulamentul (UE) 2018/35 al Comisiei din 10 ianuarie 2018 de modificare a anexei XVII la Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), în ceea ce privește substanțele octametilciclotetrasiloxan (D4) și decametilciclopentasiloxan (D5) (JO 2018, L 6, p. 45).
      
         (3)  – Regulamentul (UE) nr. 253/2011 al Comisiei din 15 martie 2011 de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XIII (JO 2011, L 69, p. 7).